士貴要予賦水輪因廣之幸率介卿同作兼呈郭宰
作者：李處權
朝代：宋

paragraphs: 吳儂踏車繭盈足，用力多而見功少。
江南水輪不假人，智者創物真大巧。
一輪十筒挹且注，循環下上無時了。
四山開闢中沃壤，萬頃秧齊綠雲遶。
綠雲看即變黄雲，一歳豐穰百家飽。
今年小荒人菜色，斗易衾稠逮昏曉。
古來善政抑兼并，貧富相通俗淳好。
閉糴待價良忍哉，客主遑遑不相保。
令尹賢於鄭子産，視民恐傷心皎皎。
朝來戒諭甚丁寧，令下翕然風偃草。
我今亦有在陳厄，回首田園迹如掃。
他年歸計一廛氓，抱甕甘同漢陰老。